Ababuyanga Abakahulumende Emkhosini Wokunanza i-May Day Oqoqwe Ngabe ZCTU 
Abethule imibiko kulomkhosi batshengise ukukhathazeka phezu kwesimo somnotho esesibangele ukuphuma kwabanengi elizweni besiyadinga okungabaphilisa emazweni
HARARE — Izisebenzi kanye lezinye inhlanganiso ezizimeleyo bathi kabasiboni isizatho sokulujabulela usuku lwezisebenzi lonyaka. Lokhu kuphume emkhosini owenzelwe eGwanzura Stadium oqoqwe yinhlanganiso yeZimbabwe Congress of Trade Unions obu hanqwe ngamapholisa ohlangothi lweriot abebonakala ezula zula. Abethule imibiko kulomkhosi batshengise ukukhathazeka phezu kwesimo somnotho osekubangele ukuphuma kwabanengi elizweni besiyadinga okungabaphilisa kwamanye amazwe abanye becina sebegqilazwa njengalokho okwehlele abesifazane abanengi abaye kwele Kuwait. Umkhokheli wenhlanganiso yabaqhatshi ye Employers Concfederation of Zimbabwe – EMCOZ, umnumzana Josphat Kawema, utshele intathelizindaba ukuba akula ngenye indlela uzulu angaziphilisa ngayo ngaphandle kokuya kwamanye amazwe. Kwasekelwa ngokhokhela inhlanganiso emela izifundi zemakolitshini zeUniversity, umnumzana Alistar Pfunye. Umkhokheli wenhlanganiso ye Zimbabwe Chamber of Informal Economy Association ( ZICHIYA ), unkosikazi Lorrain Sibanda uthi kubuhlungu osekwehlele uzulu weZimbabwe ikakhulu abesifazane ngenxa yokuswela imisebenzi. Kwasekelwa ngomela isigaba se Matebeleland North edale lephalamende, unkosikazi Lwazi Sibanda osola uhulumende weZanu Pf ngalesi simo somnotho. Okuyinto esekelwe ngunobhala jikelele enhlanganisweni ye ZCTU, umnumzana Japhet Moyo, otshele intathelizindaba ukuba kungumlandu kahulumende ukunakekela izizalwane zakhe. Lanxa benxusiwe abakahulumende kulomkhosi, abazihluphanga ukuza kiwo. Iziphathamandla enhlanganisweni ezehlukeneyo zikhala ngohulumende ukuba lokhe esehluleka ukunakekela abantu elizweni, beqhubeka begunyulwa mihla ngemihla. Uzulu ube libaziswa ngabahlabeleli okubalisa Potfar Mopo, Extra Hot kanye le choir ye ZCTU.